রাজ্যে এখনও শীত সেভাবে আসেনি। উত্তর ভারতের তাপমাত্রা তুলনামূলকভাবে কম হলেও, সেরকমভাবে নামেনি তাপমাত্রার পারদ। কিন্তু জাঁকিয়ে শীত না পড়লেও দেশের বিভিন্ন অঞ্চলে কুয়াশা জমছে বিপুলভাবে। আর তার প্রভাবে বিলম্বিত হচ্ছে ট্রেন এবং প্লেনের উড়ান।
উত্তর রেল কর্তৃপক্ষের তরফে জানানো হয়েছে, ঝাড়খণ্ড-পশ্চিমবঙ্গ সীমান্ত এলাকায় বিপুল পরিমাণে কুয়াশা জমার কারণে উত্তর ভারত থেকে হাওড়া ও শিয়ালদামুখী বিভিন্ন ট্রেনের গতি কমিয়ে দিতে হচ্ছে। ট্রেনের সামনে দৃশ্যমানতা কমে যাওয়ার ফলে যাত্রীদের সুরক্ষার কথা ভেবেই কমানো হচ্ছে গতি। এর ফলে লেটে দৌড়চ্ছে ট্রেনে।
গত দু’-এক দিনে প্রায় ৭০টি ট্রেন স্বাভাবিক সময়ের চেয়ে তিন থেকে পাঁচ ঘন্টা দেরিতে দৌড়েছে। এই সমস্ত ট্রেনের মধ্যে রয়েছে হাওড়া, শিয়ালদা, ভুবনেশ্বর ও পটনা থেকে ছাড়া রাজধানী এক্সপ্রেস। কালকা মেল, বম্বে মেল, জোধপুর এক্সপ্রেস, হিমগিরি এক্সপ্রেসও স্বাভাবিক সময়ের চেয়ে দেরিতে ছু়টছে।
ডাউন ট্রেনে দেরি হওয়ায় হাওড়া ও শিয়ালদা— দু’ জায়গা থেকেই ট্রেন ছাড়তেও দেরি হচ্ছে বেশ। ফলে বোঝাই যাচ্ছে, কুয়াশার কারণে যথেষ্ট বিপর্যস্ত হচ্ছে দেশের পূর্বাঞ্চলের ট্রেন চলাচল। কু‌য়াশা না কাটলে এই সমস্যার সুরাহা হবে না বলে জানিয়েছে রেল কর্তৃপক্ষ।